Polisielede dood, gewond aan diens in die Vrystaat | Maroela Media
(Argieffoto ter illustrasie: SA Polisie)
Twee polisielede van die Vrystaat is gisteraand geskiet terwyl hulle aan diens was.
Die twee sersante, 'n man en 'n vrou, het Saterdag om 18:00 vir diens by die Vierfontein-polisiestasie aangemeld. "Teen ongeveer 21:05 het die manlike sersant die bevelvoerder by die gemeenskapdienssentrum gebel en beangs gerapporteer dat hulle aangeval en op geskiet word deur ten minste drie verdagtes," sê Mathapelo Peters, polisiewoordvoerder.
Die twee sersante het 'n verdagte voertuig gevolg van Vierfontein af tot by 'n restaurant in Orkney. Hulle het uit die kar geklim om die verdagtes te konfronteer. Die verdagtes het ook uit hul voertuie geklim en met die polisielede begin argumenteer voordat hulle op die polisielede losgebrand het. "Albei sersante se dienspistole en ammunisie is by hulle afgeneem," sê Peters.
Peters sê die manlike sersant is op die toneel dood nadat hy in die bors geskiet is. Die vroulike sersant is in die been geskiet en in die hospitaal opgeneem, waar sy tans in 'n stabiele toestand is. Die rowers is vort met die polisie se wapens. 'n Saak van moord, poging tot moord en roof van staatseiendom word ondersoek.
Bheki Cele, minister van polisie, het sy medelye met die familie en kollegas van die gestorwe polisielid betuig en gesê hy hoop die gewonde lid sal vinnig herstel. "Die polisie moet niks en niemand ontsien om te verseker dat hierdie kriminele gevind word en die volle mag van die gereg ervaar nie," sê Cele. Die Valke, misdaadintelligensie en polisiespeurders is ontplooi om die saak so vinnig moontlik op te los.
Intussen is die sewende verdagte vas vir die moord op 'n polisieman in Port Elizabeth. 'n Dertigjarige verdagte sal na verwagting Maandag in die Mthatha-landdroshof verskyn nadat hy Vrydag in hegtenis geneem is vir die moord op konstabel Lonwabo Soga (26) in Koffiebaai. Soga is op drie Desember koelbloedig doodgeskiet terwyl hy aan diens was.
polisie sterftes Port Elizabeth Vrystaat
hoe lank gaan die polisie lede hul lewe waag, voordat hulle hul bedankings gaan ingee
'n mens kan sover gaan, dan besef jy dit is nie 'n lewe werd om op diens dood geskiet te word nie
Maar jy Minister Cele wil wetgehoorsame burgers ontwapen. Vang die mense, eerstens vertel hulle moet huule self ontwapen as deel van Wapen Vrye SA en dan laat wzpens inhandig as deel van die Amnestie program. Dan word hulke vrygelaat wznt daar is geen wapens om hulle met die voirval te verbind nie. Jy verkoop jou eie mense uit
Ek voel die polisie moes versigtiger gewees het want hulle was mos deeglik bewus daarvan dat hierdie ouens gewapen was en nie skroom om te skiet nie.